Ebvu-ọma.
60.
Gụbe Chileke; ị jịkawaru anyi woru anyi tụkaa nanụ nanụ. I shi avụru anyi ọvuma. Ọle nta-a bẹ anyi arwọ ngu sụ g'ị ghanaaru anyi iphu ọzo jiko. 
Ọo ngu meru eliphe; ọ nmaa jiijiijii; bya emee ya; ọ gbawashịhu. Nta-a bụ g'i menaa g'ẹka i mekarụ iya iphe kpochite; kẹle ọongakwa anganga. 
I hawaru ndibe ngu; ẹphe jee iphe-ẹhuka; bya echee anyi mẹe; anyi ngụa akpọ kulakula. 
Obenu lẹ ndu atsụ ngu ebvu bẹ ị nụru ẹkwa-ọhubama; g'ẹphe chilia gude lwụa ọgu k'ọkpobe opfu ono. 
Gudenụ ọkpehu ngu dzọta anyi; zanụ anyi ẹnu; k'ọphu ee-shi nno dzọo ndu i yeru obu. 
Chileke nọwaa l'ụlo iya, dụ nsọ pfua opfu sụ: “Mu e-gude agbọ ọgboo kewashịa alị ndu Shẹkemu. Tẹme mu eworu nsụda Sukọtu bushia. 
Giladu bụ nkemu; Manásẹ bụkwarupho nkemu. Ifuremu bụ okpu, mu kpu l'ishi. Jiuda bụkwanuru mgbọro-eze, mu apajẹ l'ẹka. 
Mówabu bụ ochi, mu akwọje ọkpa. Ọ bụkwanuru lẹ Edọmu bẹ mu eyeshije akpọkpa mu dobe. Ndu Filisitayinu bẹ mu gbọwaru ọgboo kpua.” 
?Bụ onye e-du mu chịriri werere duba lẹ mkpụkpu ono, a kpụru kpụshia ike ono? Mbụ-a; ?bụ onye e-duru mu duba lẹ Edọmu? 
Ọ kwa gụbedua Chileke bụ onye ọbu. Obenu l'ị gbẹ jịka anyi; ọphu i tii tsojeẹduru ndu ojọgu anyi eje ọgu. 
Yeru anyi ẹka jiko g'anyi mekpee ndu ọhogu anyi; kẹle eye ẹka k'ụnwu-eliphe, bụ iphe-mmanụ. 
Obenu l'anyi -nọduwaa Chileke l'ẹka bẹ anyi e-mekpe phẹ gẹ mkparawa. Ọ bụru iya e-hu ndu ọhogu anyi agbagba-nchị l'alị. 
