Jieremaya.
50.
Wakwa opfu, Chipfu pfuru; ọ gbẹ l'ẹka Jieremaya, bụ onye mpfuchiru pfua l'opfu ẹhu ndu Bábilọnu; yẹe alị phẹ. 
“Unu raa ya arara radzuru iya ọhamoha g'a nụma-dzuru! Unu palia ẹkwa-ọhubama raa ya g'a nụma-dzuru! Unu ba adụkwa iphe, unu a-ha l'azụ. Ọchia iphe, unu a-nọdu epfu bụ-a: ‘Ndu Bábilọnu bẹ a kpụkwaru lẹ ndzụ. Balụ bẹ e mekwarụ iphe-iphere. Tẹme Maruduku bẹ ndzụ-agụgu gudewaru. Ntẹkpe phẹ bẹ e mekwarụ iphe-iphere. Tẹme e mee; ndzụ-agụgu rwuta iphemiphe ono, a kpụru akpụkpu ono.’ 
Ọha, shi l'isheli gbẹshiru g'o tsoo phẹ ọgu. Oo-me alị phẹ g'ọ bụru ochobu. Ọphu ọ dụdu onye byaru ebubaaru eburu l'ime iya; nemadzụ mẹkpoo anụ a-tụko shi iya gbalaa.” 
Wakwa iphe, Chipfu epfu baa: “O -rwua mbọku ono bẹ ndu Ízurẹlu yẹe ndu Jiuda a-tụgbabekwa gude ẹnya-mini je achọo Chipfu, bụ Chileke phẹ. 
Ẹphe a-jị ajị ụzo, e shi eje úbvú Zayọnu woru iphu ghaa l'ụzo ibiya ono epfugbaa sụ: Unu bya; g'anyi lẹ Chipfu tụgba bụru nanụ l'ọgbandzu ojejoje, a ta abyadụ azọha azọha! 
Ndibe mu bụ atụru, tuphahụru etuphahụ. Ọ bụru ndu eche phẹ nụ dusweru phẹ ụzo; bya emee phẹ; ẹphe tsoru ọma úbvú aghaphe. Ẹphe tsoru úbvú úbvú yẹle òbvù òbvù aghaphe; bya azọhaa ẹka ẹphe anọduje atụta unme. 
Iphe, bụkpoo ndu hụmaru phẹ nụ vụru phẹ kpatakpata. Ndu ọhogu phẹ sụ: ‘Ikpe ta nmakwaru anyi; kẹle ẹphe mesweru Chipfu, bụ ọkpobe onye-nche phẹ; mbụ Chipfu, bụ onye nna phẹ oche kpọru obu yeru.’ 
Unu gbafụkwa lẹ Bábilọnu! Unu lụfukpoepho l'alị ndu Bábilọnu alụfu ophu! Unu dụepho gẹ mkpi, a chịshiru dobe l'iphu ikpoto eghu yẹe atụru! 
Noo kẹle-a; lekwa-a; mu e-jekwa akpalia ikpoto ọha, parụ ẹka; gude byapfuta Bábilọnu ọgu. Ọ bụru ẹka mu e-me g'ẹphe shi bya bụ l'ụzo isheli. Ẹphe abya edokaa onwophẹ kwabẹru iya. Ọ bụru ẹka ono bẹ ẹphe e-shi bya alwụta iya. Ọnu-apfụ phẹ a-dụ gẹ kẹ ndu maru agba apfụ, bụ ọphu abụjeru: ọ -gụfu; ọ tọo gbadụru ẹka alwa. 
Ọo ya bụ lẹ ndu Bábilọnu bẹ aa-kwa l'ọkwata. Ndu a-kwa iya ọkwata ọbu bẹ e-rijikpoo ẹpho.” Nokwa iphe, Chipfu eepfu bụ ono. 
A makwarụ-a l'unu ete ẹswa; ẹhu nọdu atsọ unu; mbụ unubẹ ndu ono, vụkaru okiphe mu ono. A makwarụ-a l'unu azọ kitimu kitimu gẹ nwada eswi, azọshi ereshi; tẹme unu nọdu egbu ọ́rà g'okee ịnya. 
Ọle iphere e-mechaa mee ne unu. Mbụ l'onye ono, tsụru ime unu ono bẹ ee-kpu iphu lẹ ntụ. Oo-mecha bụru iya bẹ ẹnya a-kacha alwalwa l'ọhamoha. Mbụ l'ọo-bụru echiẹgu; yẹe mgbẹgu alị-ọkponku; waa alị-evevee. 
Eshinu ẹhu eghu mụbe Chipfu eghu bẹ e tee bubaẹdu iya ebubu. Ọchia l'aa-tọgbo iya l'ọo-bụru okorobo ochobu. Iphe, bụkpoo ndu ghataru alị ndu Bábilọnu ono bẹ ọo-nyị ishi ẹdzu; ẹphe egude iya gbaahaa mgbọnu. Ọ bụru iphe, a-kpa iya nụ bụ iphe ono, e mekagbaaru iya ono. 
Unu dokaa onwunu l'ophere l'ophere nọ-phee ndu Bábilọnu mgburugburu; mbụ unubẹ ndu agbajẹ apfụ g'unu hakpọo! Unu gbajẹ phẹ iya! Unu ba adụkwa ọnu-apfụ unu ọphu unu a-gbaphodo mẹ nanụ; noo kẹle ọo Chipfu bẹ ẹphe meru iphe-ẹji! 
Unu chi mkpu-ọgu kpu iya ẹka ẹbo ẹbo! Ike bvụwaru iya; mkpoli, ọ tụru k'ọgu ọbu dakọtawaru! E nwukpọshiwa igbulọ, nọ-pheru iya mgburugburu. Eshinu iphe-a bụ emelata bẹ Chipfu emelata; unu melata iya iphe, o shi emeje! Unu mee ya iphe, o shi emeje ndu ọzo! 
Unu mee gẹ ndu akọ opfu chịhu lẹ Bábilọnu. Ndu egbuje ereshi; ẹphe l'iphe, ẹphe gude egbu ereshi l'ọkpa-ji achịhukwapho. Ndu ọhogu phẹ e-gude ogu-echi mee; onyenọnu aghaa iphu gbapfushia ndibe phẹ; mbụ l'onyemonye a-gbala lapfushia ndu alị iya. 
“Ízurẹlu bụakwaa atụru, a chịkashiru achịkashi. Ọ bụru oduma chịkashiru iya. Kẹ mbụ, vụru iya kpatakpata bụ eze ndu Asiriya. Onye ikpazụ, tapyashịru ọkpu iya bụru Nebukadineza, bụ eze ndu Bábilọnu.” 
Ọo ya bụ lẹ-a; wakwa iphe, oopfu; mbụ Chipfu, bụ Ọkalibe-Kakọta-Ike; bya abụru Chileke kẹ ndu Ízurẹlu: Ọ sụru-a: “Mu a-nụkwa eze ndu Bábilọnu aphụ; yẹe ndu alị iya l'ophu; ẹgube ono, mu nụru eze ndu Asiriya aphụ ono. 
Obenu lẹ ndu Ízurẹlu bẹ mu e-duphuta azụ l'ẹka ẹphe shi buru. Ẹphe abyakwa anọdu l'úbvú Kamẹlu; yẹe alị Beshanu riaha nri ọzo. Ẹphe anọdu l'úbvú úbvú Ifuremu; yẹle alị Giladu riaha nri; rijiaha ẹpho. 
Wakwa iphe, Chipfu epfu baa: O -rwua mbọku ono; lẹ teke ono gẹdegede bẹ aa-vọkpoo g'a maru ẹka ikpe nmarụ Ízurẹlu; ọle ọ tọ dụdu ọphu aa-chọ-vu. L'avọo iphe-ẹji Jiuda nta vọo imo; ọ tọ dụdu iphe, aa-vọta. Noo kẹle nwa ndu ono, mu meru g'ẹphe phọdu ono bẹ mu a-gụru nvụ.” 
Wakwa iphe, Chipfu epfu baa: “Unu tsoo ndu alị Meratayimu ọgu; yẹe ndu bu l'alị Pekodu! Unu chịa phẹ ọso; gbua phẹ egbugbu; mee phẹ g'ẹphe bvụeberu mu rengurengu! Unu mekọta iphemiphe, mu sụru g'unu mee! 
Ẹphu-ọgu aphụakwa l'alị ono; mbụ ẹphu ọla-l'iswi, parụ ẹka apaa. 
Waa g'ọngu ndu mgboko l'ophu gbajishihuru tụkaa nanụnanu! Waa gẹ Bábilọnu byawaru bya abụru ochobu l'echilabọ ọhamoha! 
Mu gbabẹru ngu ọ́nyà gụbe Bábilọnu. Ị bya amaru; ị dalahụwa iya. A hụma ngu gude ngu; kẹle ọo Chipfu bẹ iitso opfu. 
Chipfu gụhaakwaru ụlo-ẹku iya ghebe ọnu; bya atụko ngwọgu k'oke ẹhu-eghu iya chịshia; kẹle Nnajịuphu, bụ Chipfu; bya abụru Ọkalibe-Kakọta-Ike; nwekwarụ iphe, ọobya ememe l'alị ndu Bábilọnu. 
Unu shikwa l'ẹkameka bya etsoo ya opfu! Unu gụhashia ọba-ẹku iya ghebechaa ọnu! Unu rwukọbe iya kụbe l'ikpo l'ikpo g'ẹka a kụberu ereshi. Unu mee ya g'ọ bvụeberu mu rengurengu g'ọ tọ dụkwa onye a-phọduru iya nụ! 
Unu tụko oke-eswi iya gbushichaa! G'a chịkotaru phẹ je l'ẹka ee-gbushi phẹ! Nshịo phẹ; kẹle eswe nke phẹ rwuakwaru; mbụ eswe mbọku, aa-nụ phẹ aphụ. 
Unu ngabẹkpodapho nchị nụma olu ndu agba ọso ọgu, bụ ndu shi l'alị ndu Bábilọnu nahụ agba ala Zayọnu eje epfu lẹ Chipfu, bụ Chileke anyi gwatawaru ụgwo iphe; mbụ ụgwo iphe, e meru eze-ụlo iya. 
Mee gẹ ndu ọgba-apfụ dzukọbe tsoo Bábilọnu opfu; mbụ iphe, bụkpoo ndu maru ese ụta kịkiki! Unu kpọbe ụlo-ẹkwa unu nọ-phee ya mgburugburu! G'ọ tọ dụkwa mẹ onye lanụ, a-nahụ nụ! Unu pfụa ya ụgwo iphe, o meru! Unu mee ya iphe, o meru ndu ọzo; kẹle ọo Chipfu bẹ o koru ọkpa l'ishi; mbụ Onye nsọ kẹ ndu Ízurẹlu. 
Ọo ya bụ lẹ-a; ụnwokorobya phẹ a-nọdu ada pọopoo l'ọma gbororo. Ndu Ojọgu phẹ l'ophu bẹ ee-megbushibẹbe mbọku ono. Nokwa iphe, Chipfu eepfu bụ ono.” 
Wakwa iphe, Chipfu epfu baa: “Lekwa; mu bụakwaa ọgu dụru ngu; gụbe nwọphu eku onwongu; noo kẹle eswe nke ngu rwuwaru; mbụ teke aa-nụ ngu aphụ. 
Onye eku onwiya bẹ ụpfu a-dụ l'ọkpa l'ọ daa. Ọphu ọ dụdu onye a-pali iya nụ. Mu e-ye ọku lẹ mkpụkpu lẹ mkpụkpu iya, bụ ọku, e-tsu tsua iphemiphe, nọ iya mgburugburu.” 
Wakwa iphe, oopfu; mbụ Chipfu, bụ Ọkalibe-Kakọta-Ike: “Ndu Ízurẹlu bẹ eemekwa ewere; nokwaphọ g'eeme ndu Jiuda. Ndu kpụru phẹ lẹ ndzụ gudeshia phẹ ike. Ọphu ẹphe ekwedu g'ẹphe laa. 
Obenu l'onye agbafụtaje phẹ nụ bẹ ike dụ. Iphe, ọoza bụ Chipfu, bụ Ọkalibe-Kakọta-Ike. Ọo-byakpọo ẹhuka ẹhuka bya phẹ agbaru ọdzori; k'ọphu oo-me g'a tụtaaha unme l'alị phẹ; mekwanaa gẹ ndu ọphu bu l'alị ndu Bábilọnu ta tụtajehe unme atụta.” 
Wakwa iphe, Chipfu epfu baa: “Ogu-echi a-bụru ọgu dụru ndu Bábilọnu! Mbụ l'ọo-bụru ọgu dụru ndu bu lẹ Bábilọnu; mẹ ndu-ishi iya; yẹe ndibe iya, bụ ndu maru iphe! 
Ogu-echi a-bụru ọgu dụru ndu mpfuchiru iya epfu iphe, mu epfuduru ono; k'ọphu ẹphe a-bụkotaru ndu eme eswe. Ogu-echi a-bụru ọgu dụru ndu ojọgu iya; k'ọphu ndzụ-agụgu e-rwuta phẹ ọkpobe erwuta. 
Ogu-echi a-bụru ọgu dụru ịnya iya; yẹe ụgbo-ịnya iya; yẹe iphe, bụkpoo ndu Ojọgu, byaru abyabya, nọ iya l'ime; k'ọphu g'ẹphe ha a-bụkotaerupho ụnwanyi. Mbụ-a; ogu-echi a-bụru ọgu dụru ụlo-ẹku iya; k'ọphu aa-kwakọta iphe iya l'ọkwata. 
Okpomọku a-byapfuta mini, dụ iya nụ; k'ọphu ọo-tụkoepho tashịhuchaa. Noo kẹle ọ bụ alị, aagwọ ọbvu. Ọbvu ono-a bẹ ndzụ-agụgu e-mechaa gbaghaa iphu. 
Ọo ya bụ l'iphe, e-mechaa buru l'ẹka ono a-bụru anụ-ẹgbudu yẹle achị-anmabu. Tẹme ọ bụkwarupho l'ẹka ono bẹ mgbashị-ujiku e-buru. Ọphu a byadu ebubaaru iya eburu. Mbụ l'e tee bubaẹdu iya; e -shi l'ọgbo sweru ọgbo. 
Wakwa iphe, Chipfu epfu baa: Ọ kwa ẹgube ono, Chileke mebyishiru Sọdomu yẹe Gọmóra; yẹe mkpụkpu, nọ-pheru iya mgburugburu ono bụ g'ọ tọ dụdu onye byaru eburu l'ime iya; ọphu ọ dụdu nwoke, byaru akwa iya unuphu buru. 
Unu lenu! O nweru ndu Ojọgu, shi l'ụzo isheli abya. Mbụ l'ọo ọha, parụ ẹka apaa; bya abụru eze ndu dụ igwerigwe bẹ e jeru akpalia; ẹphe shi l'ẹka igwe beru alị beru eje abya. 
Iphe, e gude kwaa phẹ ngwọgu bụru apfụ yẹe arwa. Ẹphe dụ njọ; tẹme ọphu ẹphe aphụduru nemadzụ obu-imemini. Ẹphe anọduje aphụ g'ẹnyimu, aphụ gbudugbudu l'ẹka ẹphe agba l'eli ịnya phẹ eje abya. Ẹphe dokaru onwophẹ gẹ ndu keru ọgu abyapfuta gụbe nwada Bábilọnu! 
Eze ndu Bábilọnu nụmawaru akọ phẹ; ẹka kụda iya. Ndzụ-agụgu gude iya; iphe meahaa ya ẹhuka gẹ nwanyị, ime eme. 
Lekwa-a! Ọ kwa g'oduma shi l'ọswa, nọ l'agụga ẹnyimu Jiọ́danu kwofuta; bya adapfu atụru, dọru l'ọdu atụru, nri dụ shii bụkwapho gẹ mu e-kwo gburumu je achịfu ndu Bábilọnu l'alị iya l'ọtulupfu. ?Bụ onye bẹ mu họtaru g'ọ bụru onye mu a-tụ ẹka g'o mee iphe ono? ?Bụ onye dụ gẹ mu dụ? ?Bụ onye sụru mu eku ikpe? ?Bụ onye bụ onye eche atụru, a-dụ ike pfụru gẹ mu l'iya mee? 
Ọo ya bụ lẹ-a; unu nụmakwa iphe, Chipfu chịru lẹ ya e-me Bábilọnu; mbụ iphe, ọ chịru lẹ ya e-me alị ndu Kaludiya. Ọ tọ dụdu iphe, a-kpọshi g'a ta kpụta ụnwu atụru iya mẹ ụnwu eghu iya kpụfu. Ndu ọphu phọduru nụ bẹ ndzụ e-rwuta. 
Teke aa-lwụta Bábilọnu bẹ ọo-da too; k'ọphu ọo-nmayichaa mgboko anmayi. Ọhamoha anụma-dzuchaaru olu-ẹkwa phẹ.” 
