Jieremaya.
46.
Ọwaa bụ Opfu Chipfu, bụ ọphu rwuru onye mpfuchiru Chileke, bụ Jieremaya nchị, bụ opfu ẹhu ọhamoha. 
Opfu ẹhu ndu Ijiputu: Ndu eezi ozi ọwa-a bụ ndu ojọgu Fero Neko, bụ eze ndu Ijiputu, bụ onye e mekperu lẹ mgboru mkpụkpu Kakemishi, nọ l'agụga ẹnyimu Yufurétisu. Ọ bụru onye mekperu phẹ nụ bụ Nebukadineza, bụ eze ndu Bábilọnu; l'apha, kwe Jiehoyakimu nwa Jiosáya apha ẹno, ọ bahụru l'aba-eze ndu Jiuda. 
Unu dozikwaa iphe, unu egudeje ezeru ọgu; unu dozia ndu ọphu ha ọsa mẹ ndu ọphu ha nwanshịi; unu ezefuta jeshia ọgu! 
Unu kwakọbe ịnya unu k'ọgu! Unu awụ-koru ịnya-ọgu unu l'eli; unubẹ ndu agba l'ịnya! G'onyenọnu pfụkwaaru l'ẹka rwuberu iya nụ! Unu ekpuchaaru okpu-igwe! Unu rwachaa arwa unu arwacha! Unu atụko uwe-ọgu unu l'ophu yee onwunu! 
?Bụ gụnu bẹ mu hụmaru? Ndzụ agụwaa phẹ. Ẹphe agbawaa ọso. Ndu ojọgu phẹ bẹ e mekpewaru. Ẹphe ye ọkpa l'ọso gbala l'ẹbe agha ẹnya l'azụ; kẹle nggiri dụ l'ụzo l'ẹkameka. Nokwa iphe, Chipfu eepfu bụ ono. 
Ndu ọkpa ẹgwa ta agbakwa ọso. Ọphu onye dụ ike l'ọgu agbalakwa. Ọ kwa l'ụzo isheli; l'ụzo ẹnyimu Yufurétisu bẹ ẹphe vukotaru iphe daa. 
?Bụ ndu ole baa, l'abya kụlakula g'ẹnyimu Nayịlu; gẹ nggele, dụ igwerigwe, asọgba gborogboro? 
Ọ kwa ndu Ijiputu abya kụlakula g'ẹnyimu Nayịlu ono; gẹ nggele, dụ igwerigwe, asọgba gborogboro. Ẹphe epfu sụ l'ẹphe e-tsulihu tụko mgboko l'ophu sọpyabe. L'ẹphe e-mebyishi mkpụkpu lẹ mkpụkpu; yẹle ndu bu iya nụ. 
Unubẹ ịnya; unu watakwa eje l'iphu l'iphu! Unubẹ ndu agba l'ụgbo-ịnya; unu tangịrihukwa g'e je! Gẹ ndu dụ ike l'ọgu gbẹshikwa g'e je; mbụ unubẹ ndu Kushi; yẹe ndu Putu, bụ ndu chịgbaa iphe, eegudeje ezeru ọgu; mẹ unubẹ ndu Lidiya, bụ ndu agbajẹ apfụ! 
Obenu l'eswe mbọku ono bụ Nnajịuphu nwe iya; mbụ Chipfu, bụ Ọkalibe-Kakọta-Ike. Ọ kwa eswe agwata ụgwo iphe; mbụ mbọku, ọo-gwata ndu achị iya lẹ njọ ụgwo iphe. Ọo ogu-echi a-sụ nemadzụ pyaapyaa jasụ l'ooji iya ẹpho; jasụ teke ọo-ngu mee ngu-jia ẹpho; kẹle ọo Nnajịuphu; mbụ Chipfu, bụ Ọkalibe-Kakọta-Ike agwa iphe l'alị ndu isheli; l'agụga ẹnyimu Yufurétisu. 
“Tụgbua je l'alị ndu Giladu je emeta ọbvu etete; gụbe nwamgbọko, yẹe nwoke akwajẹduru, bụ Ijiputu! Obenu l'igwerigwe ọbvu ono, iimegbaa ono bụkwa kẹ mmanụ. I tii wekọrohukwa. 
Ọhamoha nụmawaru iphere ono, e meru kpua ngu ono. Ẹkwa unu tụkowa mgboko l'ophu ngaa. Ndu dụ ike l'ọgu tụko dapyabẹgbaa ibe phẹ. Ẹphe tụko daa ndatẹwo.” 
Wakwa ozi, Chipfu ziru onye mpfuchiru iya, bụ Jieremaya lẹ k'ẹhu Nebukadineza eze ndu Bábilọnu, abya etso ndu Ijiputu ọgu. 
Raa iphe-a arara l'alị ndu Ijiputu! L'i chia ya lẹ mkpu lẹ mkpụkpu Mịgudolu! Chikwaa ya phọ lẹ mkpu lẹ mkpụkpu Nọfu; yẹle Tahụpanahesu: Onyenọnu pfụkwaru l'ẹka rwuberu iya nụ kwakọbe; kẹle ogu-echi byawaru egbushi ndu nọ-kube ngu nụ. 
?Bụ gụnu bẹ agwa ngu, bụ Apisu agbahụnuru? ?Bụ gụnu bẹ obobo-ẹna ngu ọbu adụedunu ike pfụru? Iphe, kparụ iya nụ bụ lẹ Chipfu nwutsuwaru iya. 
Ụpfu dụru phẹ ndụpyabe; ẹphe dagbaa dapyabẹ nwibe phẹ; ẹphe sụ: Unu gbẹshi g'anyi laphu azụ lapfu ndu alị anyi yẹe ndibe anyi! G'anyi gbalaaru ogu-echi ndu eme anyi mkpawere! 
Unu gụbe Fero, bụ eze ndu Ijiputu ẹpha ọzo. Unu kuje iya: O-pfu-epfu-emegeme. 
Wakwa iphe, Eze ono epfu baa; mbụ onye ẹpha iya bụ Chipfu, bụ Ọkalibe-Kakọta-Ike: Eshinu mu nọ ndzụ gẹ mu nọ iya-a bẹ o nweru onye a-bya nụ. Onye ono a-dụ g'úbvú Tabọ l'ẹka úbvú dọru. Mbụ l'ọo-dụ g'úbvú Kamẹlu, nọ l'agụga eze-ẹnyimu. 
Kwakọkwa iphemiphe, ii-gude laa alị ọzo; unubẹ ndu bu l'alị ndu Ijiputu! Noo kẹle mkpụkpu Nọfu bẹ e-mechakwaa bụru ochobu; l'eemebyishia ya; ọ tọ dụdu onye eburu iya eburu. 
“Ijiputu bụ nwada eswi, ama ntụmatu. Obenu l'ijiji-ọnyieka eshije l'ụzo isheli eje abyapfuta iya tekenteke. 
Ndu ẹphe butaru g'ẹphe bya alwụaru phẹ ọgu bẹ dọru l'echilabọ phẹ g'oke-eswi, daru rẹpfurepfu nọdu. Ẹphebedua tụkowaru dakọbe gbala; ọphu ẹphe adụdu ike pfụru. Noo kẹle eswe mbọku ọla-l'iswi dapfutawaru phẹ; mbụ teke aanụ phẹ aphụ. 
Ndu Ijiputu atsụ kpụruru g'agwọ, awụ awụwu awụfu; noo kẹle ndu ọhogu phẹ abyapfuta phẹ ẹhuka ẹhuka; bya egude ogbunkụ etso phẹ ọgu gẹ ndu egbutsushi oshi. 
Ọswa phẹ l'ophu bẹ ẹphe a-sụpyashichaa asụpyashi; g'ọ dụhabe ẹpfukala. Nokwa iphe, Chipfu eepfu. Ẹphe ka igube adụ igwerigwe; k'ọphu bụ l'a taa gụtadu phẹ l'ọgu. 
Nwada Ijiputu bẹ e mewaru iphe-iphere. Mbụ l'e woru iya ye l'ẹka ndu isheli.” 
Chipfu, bụ Ọkalibe-Kakọta-Ike, bụ Chileke kẹ ndu Ízurẹlu sụru-a: “Lekwa; mu abyakwa phẹ anụ aphụ; mbụ Amọnu, bụ agwa ndu mkpụkpu Tebẹsu; yẹe Fero; yẹe ndu Ijiputu; ẹphe l'agwa phẹ; mẹkpoo ndu eze phẹ; yẹe iphe, bụkpoo ndu kpọru obu yeru Fero. 
Mu e-woru phẹ ye l'ẹka ndu achọ ndzụ phẹ; mbụ l'ẹka Nebukadineza, bụ eze ndu Bábilọnu; ẹphe lẹ ndu-ozi iya phẹ. Ọle ọ bụ; e -mechaa bẹ ee-bukwaru-a lẹ Ijiputu ọzo g'e shi buhawaru iya.” Nokwa iphe, Chipfu eepfu bụ ono. 
“Ta atsụkwa ebvu; gụbe Jiékọpu, bụ onye-ozi mu! Ọphu ị nmakwa pyaapyaapyaa; gụbe Ízurẹlu! Lekwa; mu a-dzọta ngu l'alị, dụ ẹnya; dzọta awa ngu phẹ l'alị ẹka a kpụru phẹ lẹ ndzụ laa. Jiékọpu e-mechakwaa lwa bya eburu lẹ nchị-odoo tụsaru ẹhu. Ọphu ọ dụdu onye byaru eyebaa ya ebvu. 
Ta tsụkwa ebvu; gụbe Jiékọpu, bụ onye-ozi mu; kẹle mu nọkwa swiru ngu. Ọ kwa Chipfu epfu iya. Kẹle mu e-mebyishicha ọhamoha ono, mu chịru unu tụkaa l'echilabọ phẹ ono. Ọphu mu emebyishidu unubẹdua. Ọo ahụ̀hù bẹ mu a-hụ̀ unu hụ̀ta iya unu l'ahụma. Ọphu mu ahakwanụ unu phuruphuru gẹ mu te echi unu ẹchachi.” 
