Azáya.
25.
Gụbe Chipfu; ọ bụ ngu bụ Chileke mu. Mu a-nọdu ekutse ngu; eku ẹpha ngu gude aja ngu ajaja. Noo kẹle i mewaru iphe, dụ biribiri. Ịipfushije ike l'iphe, ị chịru idzu iya e -shi teke ndiche; 
kẹle i mewaru mkpụkpu; ọ bụru ikpọzu; mbụ mee mkpụkpu, a kpụ-pheru igbulọ mgburugburu; ọ bụru ọla-l'iswi. Ẹka ndu ọhozo kpụru; ọ ngụru angụru bẹ i mewaru; ọ bụru ẹka mkpụkpu adụedu; ọphu a byadu emezibaa ya jasụ l'ojejoje. 
Noo g'o gude ọha ike dụ je a-nọdu akwabẹ ngu ùbvù. Ndu mkpụkpu ono, ndu bu iya nụ bụ ndu ewebushi akụrepho ono a-tụko wata ngu eyeru nsọ. 
Ọ kwa ngu shikpọo eshinu bụru onye ndu adụdu g'ọ dụ phẹ anọduje l'ẹka ezeru ndzụ. Mbụ l'ị bụ onye abụjeeru; iphe -nọdu atsụ nemadzụ l'ẹhu l'ọ gbaba ngu l'ime je anọdu zeeru ndzụ. Ọ bụru ngu bẹ aagbabajẹ l'ime je anọnyabe mẹ oke phẹrephere nọdu ezi; mbụ l'ọo ngu bụ ìbvù onye okpomọku ekpo; kẹle mkpawere ndu ewebushi akụrepho dụ g'ẹka oke phẹrephere eme g'o nwutsua igbulọ; 
bya adụkwapho g'okpomọku, ekpo l'alị, mini adụdu. Ọ bụ ngu emeje gẹ ndu ọhozo, atụ kwokwokwo dobe ọnu doo. Ọo g'ìbvù, shi l'urwukpu atuzetajẹ okpomọku-a bụ g'ịibyanyije erwu úbvù ndu ewebushi akụrepho. 
Ọo l'eli úbvú-a bẹ Chipfu, bụ Ọkalibe-Kakọta-Ike a-nọdu kua ndiphe l'ophu oku iphe-eriri, tsụru ẹba; gaarụ phẹ mẹe ndiche; mbụ shiaru phẹ anụ, bụ anụ, ụmi jiru ejiji; yẹe mẹe, doru ẹrwu. 
Ọzo bụ l'ọo l'eli úbvú-a bẹ ọo-nọdu mebyishia phulaphula ẹkwa ono, e gude phukputechaa ọhamoha ono; mbụ ukpo ono, e gude phụ-chia ọha l'ophu onoya. 
L'o mebyia ọnwu lwụa ya ree jasụ l'ojejoje. Mbụ lẹ Nnajịuphu, bụ Chipfu l'e-hushi onyemonye ẹnya-mini l'ẹnya. Iphe-iphere ono, e shi eme ndibe iya ono bẹ oo-me g'ọ bvụkota l'eliphe mgburugburu; kẹle ọo iphe ono bẹ Chipfu pfuru. 
O -rwua mbọku ono bẹ ẹphe a-sụ: “Lenu! Ọ kpọkwaa Chileke anyi baa. Anyi kpọru obu yeru iya; ọ dzọo anyi. Onye-a bụ Chipfu; anyi kpọru obu yeru iya. G'ẹhu tsọo anyi! G'anyi teje ẹswa l'ọ dzọru anyi!” 
Kẹle ẹka Chipfu a-dụkwa l'eli úbvú-a. Mbụ lẹ ndu Mówabu bẹ aa-zọ tọlitoli l'ibe phẹ ẹgube ono, aazọje ẹswa ekperema pyakapyaka l'ikpọzu ono. 
Ẹphe a-chịru ẹka labọ tụkaa g'onye ebvu mini, tụkaru ẹka l'eli mini ebvu mini onoya. Tẹme l'ọ bya emee g'eku onwophẹ ono lwa phẹ alị; g'ẹphe amahabe ẹrengete iya. 
Ọo-byazeta phengarangu igbulọ ono, unu kpụru; ọ ngụru angụru ono. Oo-me iya l'ọodukpoo mkpulalị ọkpobe adụdu; mbụ l'oo-wozetakpọ ya alị ọkpobe ewozeta; mbụ worwua ya alị gẹdegede kpọ. 
