Jiobu.
34.
Elihu byakwa eyee ọnu bya asụ-a: 
Unu ngabẹkwa nchị l'opfu, mu epfu; unubẹ ndu maru iphe. Unu ngabẹkwaru mu nchị; unubẹ ndu nwụru iphe anwụnwu; 
kẹle ọo g'eedeje ọnu lẹ nri g'a maru ụtso iya-a; bụ g'aangajẹ nchị l'opfu. 
G'anyi họtanu iphe, pfụru nhamụnha l'onwanyi. G'anyi tụkonu nwụa iphe, dụ ree. 
Mbụ lẹ Jiobu sụru l'iswi dụ iya mma; ọphu Chileke ekwedu iya aharu enge. 
L'ọ kalẹru iya; a sụkwapho lẹ ya adzụ ụka. L'ọ tọ dụdu iphe, ikpe iya nmarụ iya; ọle ọ́nyá, o gburu iya bụ agwọta agwọta. 
?Unu hụmajeru onye ọphu dụ gẹ Jiobu; onye ọphu angụ ekwe une g'onye angụ mini? 
Ndu ẹphe l'iya achị idzu lanụ bụ ndu eme ẹjo-ememe. Ọ bụru ndu ẹjo-iphe bẹ ẹphe l'iya aswị ọswi; 
kẹle ọ sụru l'ọ tọ dụdu iphe, nemadzụ erita l'eme iphe, dụ Chileke ree. 
Sụ-a; unu ngabẹkwaru mu nchị; unubẹ ndu iphe edoje ẹnya. Tụswekwa! Chileke ta abyakwa eme ẹjo-ememe! Ọkalibe-kangokọtaru-nụ ta abyakwa eme iphe, adụdu ree! 
Ọ kwa ụgwo bẹ ọopfuje nemadzụ l'iphe, o meru. Ọ nọdu ewotajẹru iya iphe, gbaru umere, oome. 
Mbụ-a; ọkpobe opfu kpọ bụ lẹ Chileke te emejekwa iphe, adụdu ree. Ọkalibe-kangokọtaru-nụ ta anmaswejekwa ikpe anmaswe. 
?Bụ onye meru Chileke g'ọ bụru onye eliphe-a l'ophu dụ l'ẹka? ?Bụ onye bụ onye sụru iya g'o lekọta mgboko-a gbaa mgburugburu? 
Ọ -bụru l'ọ bụ uche iya; o seta ndzụ sephu azụ; bya erwuta unme, aatụje atụtu doberu onwiya; 
nemadzụ l'ophu atụkoepho bụru mkpurupyata mgbo lanụ. Nemadzụ anwụhu je abụru ẹja, nọ l'alị. 
Ọ -bụru l'iphe edoje ngu ẹnya; ngabẹkwa nchị; nụmakwa iphe-a, mu abya epfupfu-a. 
?Bụ onye ono, ikpe pfụru ọto dụ ashị a-bya abụru onye bụ ishi? ?Ị sụru g'ịi-nma iya ikpe; mbụ onye ono, pfụru ọto bya abụru onye parụ ẹka ono? 
Tọbudu iya bụ onye ono, asụje ndu eze: Ọ tọ dụdu iphe, unu bụ! L'ọ sụ ndu nweru ẹnya: Ẹjo-iphe parụ unu ẹka l'ẹhu! 
Ọo ya bụ onye ono, ta agbajẹduru nemadzụ ọdzori opfu l'ọ bụ onye-ishi; ọphu oo-wotadu iphe, o gogo meru onye ụkpa meeru onye eze opfu l'ọ bụ eze; kẹle ẹphenebo tụkoru bụru iya gude ẹka iya mee phẹ. 
Ẹphe anwụhuje buregedegengu l'echi abalị. Ọonmaghukota igwe ọha anmaghu; ẹphe anwụshihukota. Ndu oke amadụ bẹ oowofujekwa; ọle ọ tọ bụkwa nemadzụ egudeje ẹka wofu phẹ. 
“Sụ-a; ẹnya Chileke tụkokwaru iphe, ndiphe eme hụmakota; tẹme ọ nọdu ahụmakotaje ẹka ẹphe zọru ọkpa. 
Ọ tọ dụdu ẹka agba ọchii, dụ nụ; ọphu ọ dụdu ẹgube dadishi, dụ nụ, bụ ẹka ndu eme ẹjo-ememe e-je edomia onwophẹ. 
Ọ tọ dụdu Chileke mkpa kẹ gẹ ya bya awata enyocha nemadzụ ọzobaa; mbụ kẹ g'ẹphe bya anọdu iya l'iphu k'ikpe ọzobaa. 
O too jejedu akpata ishi tẹme l'ọ chikaa ndu oke amadụ; bya ahọo ndu ọzo dochia ẹnya phẹ. 
Eshinu ọ makọtaru iphe, ẹphe eme bẹ oomekpeje phẹ l'ẹnyashi gwee phẹ arakabya. 
L'ọ hụa phẹ ahụ̀hù ẹjo-iphe, ẹphe eme l'edzudzu-ọha; ẹka onyemonye a-hụma phẹ; 
opfu l'ẹphe harụ etso Chileke; ọphu ọ dụdu iphe, ọ sụru g'e mee, dụru ọphu ẹphe akpajẹ ishi ememe. 
Ẹphe emeje; ndu akpa nri echi mkpu, erwuje Chileke lẹ nchị; k'ọphu Chileke anụmaje ẹkwa ndu adụdu g'ọ dụ phẹ. 
Ọle ọ bụ; ọ -sụkwanu lẹ ya te eyekpọdaa ọnu; ?bụ onye sụru iya anma ikpe? O -domia iphu iya; ?bụ onye bya adụ ike hụma iya? Ọle ọ kwa iya nwe nemadzụ bya enweru ọha l'ophu. 
Oomeje g'onye te emedu ele Chileke ta abụru onye-ishi; k'ọphu ọ tọo watadu agbaru ndiphe ọ́nyà. 
Ọ -bụru kẹ gẹ nemadzụ sụ Chileke: ‘O dekwaru mu; ọphu mu alaphubaẹkwa azụ l'iphe-ẹji ono ọzo; 
Zinaa mu iphe, mu taa dụdu ike ahụma. Mu -mewaa ẹji; mu tee emehẹdu iya ọzobaa.’ 
Sụ-a; ?bụ g'ọ dụ ngu ree bụ g'i dobesụ lẹ Chileke a-pfụ ngu ụgwo l'ẹka i ti kwedu g'izimanụ lwa ngu azụ? Ọ kwa ngu e-pfukpọepho l'onwongu; ọ tọ bụkwa mbẹdua. Pfukwaa iphe, ị maru. 
Gẹ ndu iphe edoje ẹnya yenaa ọnu. Gẹ ndu mmamiphe, l'anụ iphe-a, mu epfu-a pfunaa sụ: 
‘Jiobu epfukwa opfu onye enwedu egomunggo; mbụ l'opfu iya ta adụkwa omilomi.’ 
Ọ dụ g'a sụ lẹ Jiobu bẹ aa-hụkpoepho ama hụ-rwua ya l'ishi; kẹle oopfu g'onye ẹjo-iphe. 
O meru iphe-ẹji; tẹme ọ nọdu eko Chileke ọkpa l'ishi. Ọonoduje l'echilabọ anyi akụ ẹka aja anyi ewenu; tẹme ọ nọdu epfu ẹjo opfu mpfụkwase ekpu Chileke.” 
