Ebvu-ọma.
106.
G'ajaja bụru kẹ Chipfu. Unu kele Chipfu ekele; kẹle ọ bụ onye ọma. N-yemobu nkiya anọje jasụ l'ojejoje. 
?Bụ onye a-dụ ike tụa ọnu g'iphe, Chipfu eme habe shii? Tọo; ?dẹnu onye a-dụ ike tugbabẹ Chipfu ẹpha iphe, oomeẹbe? 
Ẹhu-ụtso bẹ a gọru nụ ndu anọduje eme iphe, dụ nhamụnha; mbụ ndu ono, anọduje eme iphe, pfụru ọto tekenteke. 
Nyatakwa mu jiko Chipfu; teke ịi-wata egoshi lẹ ndibe ngu dụ ngu l'obu! Byakwa agbaarụ mu mkpu m'ị byatashịa phẹ adzọta! 
K'ọphu mu a-hụma ọ-dụ-ree, i doberu ndu ị họtaru; tsokwaru phọ ọha ono, bụ nkengu ono tee ẹswa; mbụ tsoru ndu ono, bụ okiphe ngu ono tua ngu ẹpha. 
Anyi meakwaru iphe-ẹji gẹ nna anyi oche phẹ meru. Anyi mekwarụ ẹjo-iphe; mbụ l'anyi mewaru iphe, apfụduru-ọto. 
Teke nna anyi oche phẹ shi nọdu lẹ Ijiputu bẹ iphe, dụ biribiri, i shi emeje te eshidu edoje phẹ ẹnya. Ọphu ọ dụdu ikpoto iphe-ọma ngu, dụru ọphu ẹphe nyatarụ. Ẹphe kwefuru ngu ike l'agụga Eze-ẹnyimu Uswe-uswe ono. 
Ọle o gudeẹle-a g'ẹpha iya apfụru dzọo phẹ; k'ọphu aa-maru l'ẹpha iya parụ ẹka apaa. 
Ọ barụ Eze-ẹnyimu Uswe-uswe mba; mini, nọ iya nụ tashịhu. O dua phẹ ghaa echi ogbu-mini g'onye agha echiẹgu. 
Ọ dzọtaru phẹ l'ẹka ndu ọhogu phẹ; gbafụta phẹ l'ẹka ndu ẹphe dụ ashị. 
Mini rikọta ndu achị phẹ lẹ njọ; ọphu ọ dụdu g'ọ ka mma l'ọo onye lanụ, warụ nụ. 
Noo teke ẹphe kwetarụ l'iphe, o kweru ukwe ememe bẹ oomeje; bya agụa ebvu gude tua ya ẹpha. 
Ọphu ọ dụdu g'ọ nọ-beru; ẹphe zọhaa iphe ono, o meru ono; tẹme ọphu ẹphe angabẹjeedu g'ọ chị-koshi phẹ idzu. 
Ẹphe rwua l'echiẹgu ono; ẹphe wata eme iphe, agụ phẹ nụ; mbụ ọ bụru l'alị ono, dabyiru mgbegere ono bẹ ẹphe hụru Chileke ama. 
Ọo ya bụ; ọ nụnu phẹ iphe, ẹphe sụru g'a nụ phẹ. Ọ nụchanaa phẹ iya; bya evuru ẹjo iphe-ememe byabẹ phẹ l'ishi. 
Ẹphe rwua l'ẹka ẹphe kpọberu ụlo-ẹkwa phẹ g'ẹphe butọta. Ọ dụru ndu watarụ ejiru Mósisu yẹe Erọnu ijiẹnya; mbụ ụmadzu labọ ono, Chipfu họtaru dobe iche ono. 
Noo ya; alị ghekahụ ẹbo lwee Detanu; bya atụko Abiramu yẹe ndu ẹphe l'iya swị lia lẹ ndzụ. 
Tẹme ọku nwulihu kẹ phoophoophoo bya etsufu ndu etsoje phẹ nụ. Ọku ono tụkoepho ndu ẹjo-iphe ono tsufu. 
Ẹphe rwukwaa l'úbvú Horẹbu; ẹphe je eworu agwa dobe; mbụ gude mkpọla-ododo wụa nweswi dobe baahaarụ iya ẹja. 
Ẹphe gude ọdu-biribiri phẹ ono, bụ Chileke gude je agbanweta iphe, a kpụru; ọ dụ g'eswi, ata ẹswa. 
Ẹphe zọhaa Chileke ono, dzọru phẹ nụ ono; mbụ onye ono, meru iphe, parụ ẹka l'alị Ijiputu; 
bya emee iphe, dụ biribiri l'alị Hamu; bya emekwaphọ iphe, dụ ebvu l'agụga Eze-ẹnyimu Uswe-uswe ono. 
Ọo ya bụ; ọ sụ lẹ ya e-mebyishi phẹ; obenu lẹ Mósisu, bụ onye ọ họtaru jeru apfụ-chia ụwara, o shi abya; g'o to gude oke ẹhu-eghu iya mebyishikọta g'ẹphe ha. 
E mechaa; ẹphe woru ẹguru alị ono nmaa phulaphula; ọphu ẹphe ekwetaduru l'iphe, Chileke kweru ukwe ememe bẹ ọo-dụkwadu ike mee. 
Ẹphe nọdugbaa l'ime ụlo-ẹkwa phẹ wata agụ aphụ; ọphu ẹphe ekweẹdu eme iphe, Chipfu sụru g'ẹphe mee. 
Ọo ya bụ; ọ chilia ẹka eli riaru phẹ angụ sụ lẹ ya e-me g'ẹphe daa pọopoo l'echiẹgu; 
tẹme ya erwuta ụnwu nwanwa phẹ jeye ndu ọhogu phẹ l'ẹka. Ẹphe achịkashia phẹ; ẹphe agbaa nanụ nanụ dzuru eliphe l'ophu. 
Ẹphe gbẹshi je eworu onwophẹ gọo l'ẹka Balụ-Peyọ; bya awata eri iphe, e gburu l'agwa, ta adzụdu ndzụ. 
Ẹphe menaa; Chipfu vụahaa ọvuma l'ẹjo-ememe, ẹphe nọ megbabẹ. Mgbu-ọnwu dabanụ l'echilabọ phẹ. 
Ọle Finehasu gbẹshiru bya egboo ọgu ono sụ g'ono ta nwụkwa; shi nno gboo mgbu-ọnwu ono. 
A gụaru iya ono l'apfụbekoto, e-shi l'ẹhu iya sweru oshilọkpa iya jasụ l'ojejoje. 
Ẹphe rwukwaa l'agụga mini Meriba; ẹphe kpatsu Chipfu iwe. Mósisu shi phẹ l'ẹka meta kpua onwiya. 
Ọo kẹle ẹphe kwefuru Unme Chileke ike meru iphe, Mósisu gude pfua iphe, o togo pfudu. 
Ọphu ẹphe alwụebeduru ndu ono, ẹphe jepfuru l'alị ono; gẹ Chipfu tụru phẹ ekemu sụ g'ẹphe lwụa phẹ. 
Ọ bụchiaru iphe, ẹphe meru bụ l'ẹphe jeru eworu onwophẹ tụkobe lẹ ndu ono. Ẹphe ghaa ẹghirigha wata eme omelalị phẹ. 
Ẹphe wata abarụ agwa phẹ ẹja. Iphe ono mechaa bụru ọ́nyà nmata phẹ. 
Ẹphe gude nwa phẹ nwoke; mẹ kẹ nwanyị gude wata agwa ẹjo ọbvu. 
Ẹphe wata egbushi ụnwu phẹ, adụdu iphe, ẹphe meru; gude agwa ọbvu ndu Kénanu. Ẹphe gude mee ụnwu phẹ ono merwushia alị ono; 
bya eshikwaphọ nno merwushia onwophẹ; mbụ shi nno bụru ndu agba ụkpara. 
Noo g'o gude Chipfu vụahaaru ndibe iya ọvuma; mbụ kpọ-yiaharu ndu ono, bụ okiphe iya ono ukuvu. 
Ọ chịru phẹ ye l'ẹka ndu ọhozo. Ndu ẹphe dụ ashị bụru eze chịahaa phẹ. 
Ndu ọhogu phẹ kpaahaa phẹ ẹhu. Ndibe Chileke bya anọdu phẹ l'ẹka. 
Ọ dzọtakpooru phẹ teke dụ igwerigwe; ọle ẹka uche adụjee phẹ phọ bụ l'eme iphe, a sụru g'ẹphe te emeshi. Ẹphe shi nno nọdu l'iphe-ẹji phẹ yifu. 
Ọle ọobujeru; iphe-ẹhuka -byapfuta phẹ; ẹphe -raku Chileke; l'o rwua Chileke l'ẹhu ẹgwegwa; l'ọ nụma olu phẹ. 
L'o gude opfu ẹhu phẹ nyata ọgbandzu iya. O gude kẹ l'o yeru phẹ obu selaa ẹka azụ. 
O mee g'iphe, bụkpoo ndu kpụru phẹ lẹ ndzụ phụaru phẹ obu-imemini. 
Dzọnaa anyi; jiko Chipfu, bụ Chileke anyi. Shinu l'ọhamoha ono rwukọbe anyi ọzo; k'ọphu anyi e-tu ngu ẹpha; gụbe onye ono, ẹpha ngu dụ nsọ ono gude ajaja, anyi a-ja ngu baa aba. 
G'ajaja bụru kẹ Chipfu, bụ Chileke kẹ ndu Ízurẹlu gbururu jeye lẹ gbururu. G'onyemonye sụkwa: “Nokwa g'ọ dụ!” G'ajaja bụru kẹ Chipfu! 
