Ẹkwo  Ebvu-aphụ.
1.
Lewarọ gẹ mkpụkpu ono dabyiru bụru ochobu; mbụ mkpụkpu ono, nemadzụ shi tsụa ẹrupfu ono! Lewarọ g'ọ byaru adụ gẹ nwanyị, ji iya anọedu; mbụ onye ono, shi paa ẹka apaa l'echilabọ ọhamoha ono! Onye ono, shi bụru eze-nwanyị l'iphe, bụ alị-eze l'ophu; bẹ byawa abụru ohu. 
Ẹnyashi ophu bẹ ọorakotaje ẹkwa akpọ pfụla pfụla. Ẹnya-mini, shi iya l'ẹnya sọshihu tsoru iya asha. Ndu yẹe ya dụkota lẹ ree ta adụdu mẹ onye ọphu abyajẹ bya adụa ya obu. Iphe, bụ ndu yẹe ya eshi ọ̀nyà bẹ dewaru iya ye. Ẹphe byawa abụkotaru ndu ọhogu iya. 
Gẹ Jiuda nọchaaru lẹ mkpamẹhu; bya ejee ozi mkpọnwu ẹhu; bẹ ẹphe lashịaru ọhozo. Nta-a bẹ o buwaa l'echilabọ ndu ọhozo. Ọle ọ to dụdu ẹka ọ hụmaru tụta unme. Ndu achị iya k'egude bẹ gbaburu iya iphu l'ẹka ọ nọ l'aphụ. 
Ụzo, e shi eje Zayọnu bẹ agụ aphụ; noo kẹle ọ tọ dụedu onye eshijekwadu iya eje ọbo-iphe, a tụru ọnu iya. Ọguzo, e shije abahụ iya l'ophu bẹ dachishihuwaru nụ. Ndu uke iya bẹ atsụgbawaa ude. Iphe, bụ ụnwumgboko iya tụko nọdu l'aphụ. Yẹbedua l'onwiya nọdu l'oke iphe-ẹhuka. 
Ndu ẹphe l'iya dụru l'opfu gbẹ bụru ndu-ishi iya, tẹme iphe, nọdu ejehuru phẹ. Ọ bụru ndu ọhogu iya bẹ ẹhu dụ guu; kẹle ọo Chipfu bẹ meru g'aphụ dapfuta iya; kẹle iphe-ẹji, o meru pawaru igwerigwe. Ụnwegirima iya bẹ lakọtawaru ọhozo. Mbụ lẹ ndu ọhogu kpụtachawaru phẹ lẹ ndzụ. 
Ùbvù, nwada Zayọnu shi dụkota bẹ ọ tọ dụhedu. Ndu-ishi mkpụkpu ono dụkotawa g'ele, ta ahụmaduru irwu-ẹswa, ọo-ta. Ike bvụwaru phẹ l'ẹka ẹphe agbalarụ ndu achị phẹ nụ. 
Lẹ mbọku ono, mkpụkpu Jierúsalẹmu watarụ eje iphe-ẹhuka ono; mbụ g'ọ watarụ aghaphe phuuri ono; bẹ ọ nyatarụ ẹguru iphe, o shi nweru teke k'ichee. O be teke ndu nkiya dabarụ l'ẹka ndu ọhogu; ọphu ọ tọ dụedu onye yeru iya ẹka. Ndu ọhogu iya hụma iya; bya ajaahaa ya ewenu; kẹle ọ dakpọhuwaru. 
Mkpụkpu Jierúsalẹmu meakwaru iphe-ẹji, parụ ẹka apaa; shiwaa nno merwua onwiya. Iphe, bụ ndu shi akwabẹje iya ùbvù nọdu akpọwa iya ẹbo l'afụ; noo kẹle ẹphe hụmawaru iya l'ẹka ọ gba ọto. Yẹbedua l'onwiya nọdu atsụ ude; bya eworu iphu ghachi l'ụzo ibe iya ọzo. 
Emerwụshi ono, o merwushiru onwiya ono bẹ rakụwaru l'iphe, ọ nma l'upfu. Ọ tọ rịduru ọriri rị-vu ẹgube iphe, a-dapfuta iya nụ l'atatiphu. Ọo ya bụ; ọ daa darwua alị k'ọphu dụ biribiri; Ọphu ọ tọ dụdu onye dụa ya obu. Gụbe Chipfu; hụmanu ẹgube iphe-ẹhuka, mu eje; Ọhogu mu ono bẹ lwụ-kpewaru nụ! 
Ọhogu ono bẹ chịtakotawaru iphe, bụ ẹku, o nweru enweru. Ọ hụmaru ọha ono, bụ ndu ta amadụ Chileke g'ẹphe wụbaru l'ụlo, dụ nsọ iya; mbụ ndu ono, gụbe Chileke dachiru abata lẹ ndzukọ ndu nkengu ono. 
Ndu nkiya g'ẹphe ha l'atsụkota pfụpfupfu l'ẹka ẹphe achọ nri eriri. Ẹphe egudeje ẹku phẹ gbanweta nri; g'eeshi g'ẹphe dzụkporu nụ ndzụ. “Gụbe Chipfu; lenaa ẹnya nyata mu; kẹle a ta gụbeeduru mu iphe.” 
?Tọ dụdu iphe, ọ bụ l'ẹnya unubẹ ndu aghata aghata? Unu chịkakpodapho ẹnya achịka; maru ?o nweru iphe-ẹhuka, dụjeru g'ọphu mu eje-a? Mbụ iphe-ẹhuka-a, e meru g'ọ dapfuta mu-a. Ọ bụru Chipfu bẹ meru g'iphe-ẹhuka ọbu dapfuta mu; mbụ lẹ mbọku ono oke ẹhu-eghu iya enwu phuruphuru ono. 
O shi l'ephekerephe tụfu ọku; ọ bya atụko mu ọkpu kepyashịaha. O wotaru ụgbu geberu mu gẹ mu ye ọkpa; bya enwuphu mu azụ. O mewaru gẹ mu bụru onye nkịnyi; Mbọku-mbọku bẹ mu anọduje aavẹ avẹve. 
Iphe-ẹji, mu meshiru bẹ o mewaru ọ bụru odogoro; O gudewaa ẹka iya kekọo ya ekekọ. Ẹphe tụkowa kwọtobe mu l'olu. Nnajịuphu bẹ mewaru ike bvụ mu; bya eworu mu ye l'ẹka ndu ka mu ọkpehu. 
Nnajịuphu bẹ jịkawaru ndu ike dụ l'ọgu, bụ ndu ono, mu l'ẹphe shi nọdu ono. Ọ chịkoberu ndu ojọgu g'ẹphe bya etso mu ọgu; mbụ g'ẹphe gwee ụnwokorobya mu arakabya. Nnajịuphu bẹ zọwaru nwada, yẹe nwoke akwajẹduru ono bụ Jiuda tọlitoli; g'onye azọshi mẹe l'akpụru vayịnu. 
Ọo iphe ono meru g'o gude mu nọdu ara ẹkwa; mbụ ẹnya-mini nọdu alwa mu kẹ putuputu l'ẹnya. Ọphu ọ tọ dụdu onye nọ mu ntse, l'a-dụ mu obu; mbụ onye l'e-me g'obu guzeta mu. Ụnwegirima mu bụwaa nkịnyi; Noo kẹle ọhogu ono bẹ lwụ-kpewaru nụ. 
Mkpụkpu Zayọnu bẹ chiliwaru ẹka g'a gbaaru iya mkpu; Ọle ọ tọ dụdu onye l'a-dụ iya obu. Chipfu tụ-buwaru opfu ẹhu Jiékọpu g'ekemu; mbụ gẹ ndu bupheru iya mgburugburu bụkotaru ọhogu iya. Jierúsalẹmu bẹ bụakwaa iphe, aasọ nsọ l'echilabọ phẹ. 
Chipfu bẹ emekwa iphe, pfụru ọto; Noo kẹle ọo mbẹdua bẹ kwefuru ike l'ekemu iya. Ụnwu-eliphe; unu ngabẹkpodapho nchị; Unu lekpọdapho ẹgube iphe ẹhuka, mu eje! Ụnwada mu waa ụnwokorobya mu bẹ a kpụkotawaru lẹ ndzụ. 
Mu rakuru ndu mu l'ẹphe dụ lẹ ree; Ẹphe woru mu dephua. Ndibe mu, bụ ndu-uke; mẹ ndu bụ ọgerenya bẹ bụkotawa mkpurupyata l'ime mkpụkpu ono; l'ẹka ẹphe achọ nri, ẹphe e-ri nọdu ndzụ. 
Gụbe Chipfu; hụmanu aphụ, byaru mu nụ. Mu nọwaa l'oke iphe-ẹhuka. Obu mu bẹ te ebvuẹduru ebvuru; kẹle mu kwefunụkawaru ike. L'ime mkpụkpu bẹ e gude ogu-echi egbushi nemadzụ. L'ụlo bẹ bụepho mgbu-ọnwu bẹ nọ iya nụ. 
Ndiphe bẹ nụmawaru ude, mu atsụ. Ọle ọ tọ dụdu onye l'a-dụ mu obu. Ndu ọhogu mu g'ẹphe ha bẹ nụmawaru k'aphụ, byaru mu nụ; Ẹphe nọdu ete ẹswa l'ọo ngu meru mu iya. Menaa gẹ mbọku ono, i pfuru opfu iya ono rwua; k'ọphu ẹphe a-dụ gẹ mu dụ-a. 
G'ẹjo-ememe, ẹphe emegbabẹ rwuna l'atatiphu ngu; Menaa phẹ ẹgube, i meru mu l'opfu lẹ mu mesweru ono. Ude, mu atsụ bẹ panụkawaru ẹka; meji nọdu atọfu mu atọfu. 
