Azáya.
43.
O be lẹ nta; wakwa iphe, Chipfu epfu; mbụ onye ono, bụ iya meru gụbe Jiékọpu; onye bụ iya kpụru gụbe Ízurẹlu pfụbe. Ọ sụru-a: B'atsụshi ebvu; kẹle mu gbafụtawaru ngu. Mu kuru ngu oku; kukpọo ngu ẹpha ngu; mbụ l'ị bụ nkemu. 
Teke ọ bụ mini bẹ iirwughata bẹ mu nọepho swiru ngu eswiru. Teke ọ bụ nggele bẹ iime g'ị ghata; o too ridu ngu. Teke i jeru ije je aghabua ọku; ọ tọo hụdu ngu; ọphu ire ọku iya te ekepyashịdu ngu. 
Noo kẹle ọo mbẹdua bụ Chipfu; bya abụru Chileke ngu; bya abụru Onye nsọ kẹ ndu Ízurẹlu; bụru onye ndzọta ngu. Ọo ndu Ijiputu bẹ mu nụru gude gbata ngu. Mu woru ndu Kushi; yẹle ndu Seba nụ l'ọzori ngu. 
Eshinu ị dụ mu mkpa; tẹme ị bụru onye aakwabẹ ùbvù l'ẹnya mu; tẹme eshinu mu yeru ngu obu; bẹ mu e-woru ndu nemadzụ nụ gude gbanweta ngu; nụkwapho ndiphe gude gbanweta ndzụ ngu. 
Gẹ ndzụ ba agụkwa ngu; kẹle mu nọkwa swiru ngu eswiru. Mu e-shi l'ụzo ẹnyanwu-awawa chịlataru ngu ụnwu ngu; bya ejekwaphọ l'ụzo ẹnyanwu-arịba je achịlatachaa ndibe ngu. 
Mu abya asụ isheli: “Pakwarụ phẹ haa!” Bya asụ ndọhali: “Be sedeẹkwa phẹ!” Sụ phẹ: Unu shikwa l'ẹka dụ ẹnya chịtaru mu ụnwu mu kẹ nwoke! Unu eshi l'ẹka igwe beru alị beru chịlataru mu ụnwada mu! 
Mbụ iphe, bụkpoo onyemonye zarụ ẹpha laaru mu. Ndu mu meru g'e gude tua mu ẹpha. Ndu mu gude ẹka mu kpụa; gude ẹka mu mee g'ọo-dụ. 
Dufụtanu ndu ono, nweru ẹnya; obenu l'ẹphe atsụ ishi onoya; mẹ ndu ọphu nweru nchị; ẹphe nọdu ada nkụchi. 
Ọhamoha l'ophu dzukọru l'ẹka lanụ. Tẹme ndu nemadzụ dzukọkwaapho. Ọle ?bụ onye ole lẹ g'ẹphe ha pfuru iphe ono, eme nụ onoya; bya epfukwaphọ ọphu mehawaru nụ? G'ẹphe jenụ ekua ndu ekebe phẹ g'ẹphe bya egoshi lẹ nkephẹ bụ ire-lanụ; k'ọphu ndu ọzo a-nụma iya sụ: Ọ kwa eviya. 
Wakwa iphe, Chipfu epfu baa: “Ọ kwa unu bụ ndu ekebe mu; unu bụkwarupho onye-ozi mu, mu họtaru l'onwomu; k'ọphu unu a-maru mu; bya ekwetakwaphọ nkemu. L'o dokwaphọ unu ẹnya l'ọo mu bụ onye ọbu. Ọ tọ dụedu Chileke ọzo, e meru dobe, abụdu mbẹdua; ọphu ọ dụdu ọzo, a-dụbaa nụ gbahaa mbẹdua. 
Mbẹdua; mbụ mbẹdua gẹdegede; ọo mu bụ Chipfu; ọphu ọ dụedu onye ndzọta ọzo, dụ nụ gbahaa mbẹdua. 
Mu goshiwaru iya egoshi; bya adzọta iya dobe; bya echia ya lẹ mkpu l'ọo mbẹdua bụ Chileke; l'ọ tọ bụdu agwa ndu ọhozo ono, unu dobegbaaru ono. Mbụ ọ bụru unu bụ ndu ekebe mu.” Nokwa iphe, Chipfu eepfu. 
“E -shikpọo l'ichee bẹ ọ bụe mu phọ bẹ bụ iya nụ; ọphu ọ dụdu onye adụ ike anafụ mu onye nọ mu l'ẹka. Mu -mewaa iphe g'ọ dụ mu; ?bụ onye sụru g'ọo-bya emee ya imephu?” 
Wakwa iphe, Chipfu epfu baa; mbụ onye ono, gbafụtaru unu ono; bya abụru Onye Nsọ kẹ Ízurẹlu. Ọ sụru-a: “Ọo l'iswi ẹhu unu bẹ mu e-gude zia g'e je Bábilọnu; je anyakashịa ọguzo-igwe g'ọ ha. Noo teke okoo, ndu Bábilọnu atụ a-ghọ erwubvu. 
Ọ kwa mbẹdua bụ Chipfu ono; mbụ Onye Nsọ k'unu ono. Mbụ onye ono, bụ iya meru unubẹ ndu Ízurẹlu dobe; bya abụru iya bụ eze unu.” 
Sụ-a; wakwa, iphe, Chipfu epfu; mbụ onye ono, tọru ụzo, o shijaa eze-ẹnyimu; mbụ tọgbo gbororo; ọ ghajaa eze mini; 
mbụ onye ono, chifụtaru ụgbo-ịnya-ọgu; mẹ ịnya; mẹ ndu ojọgu; mẹkpoo ndu gbaru mkparawa; chịkobe phẹ dobe. Ẹphe zẹshia l'ẹka ẹphe ta abyadụ agbalihubaa ọzo. Mbụ ọ gbanyịa phẹ; mbụ phụnyia phẹ g'onye aphụnyi ọku orọku. 
“Unu zọhaa akahụ iphe! G'ọ tọ bụshi l'iphe, mehawaru nụ bẹ obu unu a-dụ! 
?Unu te eledu lẹ mu watawarụ eme iphe ọ̀phúú! Mbụ l'ọobyawaa efuta. ?Unu ta ahụmaduru iya? Mu eyeakwa ụzo l'echiẹgu. Tẹme mu nọdu emewaa nggele l'alị, dabyiru mgbegere. 
Anụ-ẹgbudu akwabẹ mu ùbvù; mẹkpoo nkụta-ọswa yẹe mgbashị-ujiku; kẹle mu meru gẹ mini dụ l'echiẹgu; bya emee gẹ mini sọo gborogboro l'alị, dabyiru mgbegere; k'ọphu ndibe mu a-ngu mini; mbụ ndu ono, mu gude ẹka mu họta ono; 
ndu mu gude ẹka mu mee doberu onwomu g'ẹphe raa ya arara sụ g'e tuje mu ẹpha.” 
Obenu lẹ gụbe Jiékọpu te ekwedu raku mu. Mbụ-a; gụbe Ízurẹlu sụ l'ike mu bvụwaru ngu. 
Ọphu ị kpụtaduru atụru gude gweeru mu ngwẹja-akpọ-ọku. Ọphu i gweduru mu ngwẹja mmanụ gude kwabẹ mu ùbvù. Ọ tọ bụdu lẹ mu bojeru ngu ivu-ẹrwa sụ g'i gweeru mu ngwẹja-nri. Ọzokwanu lẹ mu mejeru g'ike bvụ ngu lẹ mu adaru ngu ngwẹja ụ̀nwù-isẹnsu. 
I ti gudedu okpoga je azụta oshi ọmanko, eshi mkpọ gude bya anụ mu. Ọphu i gweduru mu ngwẹja ẹba-anụ gude mee g'ẹpho ji mu. Ọ bụchia iphe, i meru bụ l'i mewaru mu iphe-ẹji jasụ ọ nọdu anyịwa mu ẹrwa. Mbụ l'i meswewaru mu jasụ ike ngu bvụwa mu. 
Ọ bụru mbẹdua; mbụ l'ọo mu bụ onye e-hufu emeswe, i mesweru mu; g'ẹpha mu apfụru. Ọphu mu anyatabaẹdu iphe-ẹji, i meshiru ọzobaa. 
Sụ-a; nyatanụru mu iphe, mehawaru nụ. G'anyi tụkonu yee ọnu l'opfu ọbu. Donaa g'ọ nwụru g'a maru ?ọ kalẹru ngu? 
Nna ngu kẹ mbụ meru iphe-ẹji. Ndu-ishi ngu meswee mu. 
Noo g'o gude mu woru ndu-ishi ụlo-dụ-nsọ merwushia; bya ahaa g'e woru Jiékọpu mebyishikọta l'ophu; l'e gude ndu Ízurẹlu ephu l'iphu. 
