Jieremaya.
48.
A -bya l'opfu ẹhu ndu Mówabu; wakwa iphe, oopfu; mbụ Chipfu, bụ Ọkalibe-Kakọta-Ike; mbụ Chileke ndu Ízurẹlu: “Nshịo Nebo; kẹle e meru iya; ọ bụru ochobu. Ndu Kiriyatayimu bẹ e meru iphe-iphere; bya akpụa phẹ lẹ ndzụ. Ụlo phẹ, bụ ẹka a kpụshiru ike bẹ e meru iphe-iphere tụkaa ya nanụnanu. 
A taa jaẹdu ndu Mówabu ajaja. Ọ bụru lẹ mkpụkpu Hẹshibonu bẹ a chịru phẹ ẹjo idzu sụ: ‘Unu bya g'anyi mee g'ọha ono chịhu!’ Unubẹdua kwaphọ; unubẹ ndu mkpụkpu Madumenu bẹ ee-mechakwaa laa l'iswi. Ogu-echi e-mechakwaa chịa unu ẹjo ọso. 
Unu ngabẹkpodapho nchị nụma mkpu, eechi lẹ mkpụkpu Horonayimu; mkpu alị arwụhu yẹe oke ọla-l'iswi. 
Ndu Mówabu bẹ e mebyishiwaru. Ụnwegirima iya chishiru mkpu ike. 
Ẹphe enyi obvu awụ eje l'ụzo mkpụkpu Luhiti; akwa ntụmatu eje atụgbu. Mbụ l'ụzo ọkpa-úbvú mkpụkpu Horonayimu bẹ a nụmaru mkpu ẹkwa, eechi ekpu iphemiphe ono, larụ l'iswi ono. 
Unu gbalaa! Unu gbaa ọso ndzụ unu! Unu je ebvuru g'irwu, bvuru l'echiẹgu! 
Eshinu unu kpọru obu ye l'iphe, unu adụje ike mee; yẹe ẹku unu bẹ aa-kpụfukwaa unubẹdua lẹ ndzụ. Tẹme agwa unu, bụ Kemọshi bẹ aa-kpụkwapho lẹ ndzụ; yẹle ndu-uke, agwajẹ iya nụ; mẹ ndu-ishi iya. 
Ee-mebyishi mkpụkpu lẹ mkpụkpu. Ọphu ọ dụdu mkpụkpu, byaru anahụ nụ mẹ nanụ. Nsụda nsụda bẹ a-bụru mkpurupyata. L'e mebyishia ẹka dụ baswa; kẹle ọo ẹgube ono bẹ Chipfu pfuru iya. 
Chibe ndu Mówabu ǹkù; kẹle oo-mecha phelihu phefu. Mkpụkpu lẹ mkpụkpu phẹ a-bụkotachaaru ochobu. Ọ tọ dụdu m'onye lanụ eburu iya nụ. 
Onye a tụru ọnu bẹ ọ bụ; mbụ onye gude ẹregede ejeru Chipfu ozi! A tụkwaru onye ono ọnu, bụ onye te egudedu ogu-echi iya egbu ọchi! 
Eshi teke ọ bụ nwata bẹ ndu Mówabu nọkpoepho tụsaru ẹhu g'ọhu-mẹe, dọru l'ite. Ọphu a wụ-phedu iya awụ-phe l'ite; kẹle e teke akpụ-swee ndu Mówabu lẹ ndzụ lashịa alị ọzo. Noo g'o gude ọ nọdu atsọepho g'ọotso. Ọphu ooshibuhudu mkpọ eshibuhu. 
Wakwa iphe, Chipfu epfu baa: O nwenụru-a mbọku, abya nụ, bụ mbọku, mu e-ye ndu awụ-phe mẹe l'ite. Ẹphe awụfuta iya l'ite ono, ọ dọru ono. Ẹphe awụfuta iya l'ite ọbu; woru ite ono, o shi dụ ono tsukpọshia. 
Noo teke iphere Kemọshi e-gude ndu Mówabu; ẹgube ono, iphere Bẹtelu guderu ndu Ízurẹlu, bụ iphe, ẹphe shi dakobe ono. 
?Dẹnu g'unu e-shi sụ l'ọkpehu dụ unu; l'unu bụ ndu dụ ike l'ọgu? 
Ndu e-mebyishi Mówabu; yẹe mkpụkpu, nọgbaa ya nụ bẹ nọwaa anọno. Unwoke phẹ, kachaa agba mkparawa bẹ ee-gbukọta egbugbu. Nokwa iphe, oopfu; mbụ Eze ono, ẹpha iya bụ Chipfu; bya abụru Ọkalibe-Kakọta-Ike. 
Teke ndu Mówabu a-la l'iswi dụkwaa tsọkere. Eze iphe-ẹhuka a-dapfukwa phẹ ẹgwegwa. 
Unu jekwa akpọru phẹ iphu; unubẹ ndu unu l'ẹphe bukubegbaa! Mbụ unubẹ ndu maru ẹpha phẹ. Unu sụ phẹ-a: ‘?Dẹnu g'ọ nwụru a gbajiru mgbọro-eze, shihuru ike; tẹme ọ bụru mgbọro, ama ntụmatu-a?’ 
Unubẹ ndu bu lẹ mkpụkpu Dibọnu; unu shinụ lẹ biribiri unu nyizeta bya anọdu l'alị, dụ jakpọro jakpọro; kẹle onye emebyi ndu Mówabu byapfutaru unu bya egwepyaa mkpụkpu lẹ mkpụkpu unu ono, a kpụshiru ike ono. 
Unu pfụkpodarupho l'agụga gbororo gee ngge; unubẹ ndu mkpụkpu Arowa! Unu jịa unwoke, agba ọso; yẹe ụnwanyi, nahụru nụ! Unu jịa phẹ sụ phẹ: ‘?Bụ gụnu meru?’ 
Ndu Mówabu bẹ e meakwaru iphe-iphere kpua; kẹle ẹphe dakashịhuwaru. Unu rwua erwubvu; chishia mkpu ike! Raa ya arara lẹ nggele Anọnu lẹ Mówabu bẹ e mebyishiwaru! 
Ndu bu lẹ mbarabata bẹ ikpe dapfuakwaru; mbụ ndu Holọnu; yẹe ndu Jiahazu; waa ndu Mefahatu; 
dapfu ndu Dibọnu; yẹe ndu Nebo; mẹkpoo ndu Bẹtu-Dibulatayimu; 
dapfu ndu Kiriyatayimu; yẹe ndu Bẹtu-Gamulu; yẹe ndu Bẹtu-Meyọnu; 
dapfu ndu Keriyotu; yẹe ndu Bọzura; dapfukọta mkpụkpu lẹ mkpụkpu ndu Mówabu l'ophu; ndu ọphu bu ẹnya mẹ ndu ọphu bu ntse. 
Mpu ndu Mówabu bẹ e chikwashịakwaru. Tẹme e chikwoshiwa iya ẹka.” Nokwa iphe, Chipfu eepfu bụ ono. 
“Unu chegharu iya mẹe ẹka; kẹle ọo Chipfu bẹ o koru ọkpa l'ishi. Gẹ ndu Mówabu watanụ ebvuka ẹgbo, ẹphe gbọru; g'ẹphe abụru iphe, ee-gude agba mgbọnu. 
?Tọbudu ndu Ízurẹlu bẹ unu shi egudeje agba mgbọnu? ?Bụ ẹphe lẹ ndu-oshi shi nọdu teke ono tọo; mekwanụru g'o gude unu shi atụje ụka l'ishi ekweru iya une mẹ unu -nọdu epfu opfu ẹhu iya? 
Unu gwọbechaa mkpụkpu unu je eburu l'agbara-mkpuma; unubẹ ndu Mówabu! Unu dụepho gẹ kparaka, bụ l'ọnu ọgba bẹ ọokpaje ẹpfune iya! 
Anyi nụmakwaru gẹ Mówabu gude ekube onwiya. Mbụ l'o kunukaru onwiya; tẹme ọ nọdu etsenụka etsetse. Mbụ l'eku-onwonye ọbu mẹkpoo etsetse iya ọbu; mẹkpoo mkpọfu-ọkpoma iya ọbu bẹ parụ ẹka.” 
Wakwa iphe, Chipfu epfu baa: “Mu makwarụ oke ẹhu-eghu iya; ọle ọ bụkwanu kẹ mmanụ. Tẹme ekuku, ooku onwiya bụkwarupho iphe-mmanụ. 
Noo g'o gude mu nọdu erwu erwubvu l'opfu ẹhu ndu Mówabu. Mbụ l'ọo ndu Mówabu l'ophu l'ophu bẹ mu echi mkpu iya. Ọ bụru ndu mkpụkpu Kiru-Harẹsetu bẹ mu agụ aphụ phẹ. 
Mu kakwa ara ẹkwa gụbe opfu-vayịnu kẹ mkpụkpu Sibuma eme lẹ kẹ Jiaza. Ị jaru àjàjà jarwuchaa k'ọphu ẹkali ngu rwuchaaru eze-ẹnyimu; jerwuchaa eze-ẹnyimu, nọ-kube mkpụkpu Jiaza. Ọle e mebyishiwaru iphe, bụkpoo akpụru ngu. 
E wofuwarụ ẹhu-ụtso yẹe eme ẹmereme l'ẹgu oshi-ọmi ndu Mówabu yẹle alị phẹ. Mẹe bẹ mu mewaru g'a ba kụtajehe l'ẹka aakụje mẹe. Ọphu ọ dụedu onye anọdujekwadu akwa ẹvu mẹ a -nọdu akụ iya. A makwarụ-a l'aanọduje anụ olu l'ẹka ono; ọle ọ tọ bụedu olu onye akwa ẹvu. 
Mkpu, ẹphe echi ngakọtaakwaru. E shi lẹ Hẹshibonu chikọta mkpu ọbu; je akpaa lẹ Eleyale; mẹkpoo lẹ Jiahazu. E shi lẹ Zowa chia ya jasụ lẹ Horonayimu; waa Ẹgulatu-Shelishiya; noo kẹle mini tashihụchaaru je akpaa lẹ kẹ Nimurimu. 
L'alị ndu Mówabu bẹ mu e-me g'a gwabuhu iphe l'ẹnya ẹka aagwajẹ iphe; mee g'a ta akpọjehe ụ̀nwù-isẹnsu ọku nụ agwa phẹ.” Nokwa iphe, Chipfu eepfu bụ ono. 
“Ọo ya bụ l'obu mu aphụ swooswooswoo agụ aphụ ndu Mówabu g'onye aphụ ototo; ọ nọdu agụ aphụ ndu Kiru-Harẹsetu g'onye aphụ ototo; kẹle urwu, ẹphe ritaru bvụwaru. 
Onyemonye kpụshiwaru ishi. Onyemonye kpụshia ẹ́jí-agba. Ọ́nyá-mma dụkota onyemonye l'ẹka. Onyemonye gbaphukọta uwe-aphụ l'upfu. 
Mbụ l'iphe, ada l'ọma ụlo-eli, nọgbaa l'alị ndu Mówabu; mẹ l'edupfu l'edupfu l'ophu ta adụkwa iphe ọzo, gbahaa ụzu-ẹkwa; noo kẹle mu tsukpọshiwaru ndu Mówabu g'ite, adụdu onye ọ dụ ree.” Nokwa iphe, Chipfu eepfu bụ ono. 
“Waa g'a tụkashiru phẹ nanụnanu! Waa g'ẹphe atụ ụzu-ẹkwa wọowoowoo! Waa gẹ ndu Mówabu gude iphere ghaa azụ! Ndu Mówabu bụakwaa iphe, e gude agba mgbọnu. Mbụ l'iphe, bụkpoo ndu nọ phẹ ntse bẹ ọonyi ishi ẹdzu.” 
Wakwa iphe, Chipfu epfu baa: “Lenu! Ugo ephekwa raa ephezeta l'alị. O woru ǹkù iya jashịa l'eli alị ndu Mówabu. 
Mkpụkpu, nọgbaa ya nụ bẹ aa-lwụtachaa. L'a natachaa phẹ ụlo, ẹphe edomije onwophẹ. Lẹ mbọku ono bẹ obu ndu Ojọgu ndu Mówabu a-dụepho g'obu nwanyị, ime eme. 
Ndu Mówabu l'ophu bẹ ee-mebyishi kẹle ẹphe koru Chipfu ọkpa l'ishi. 
N-yemebvu; yẹe iduma iduma; yẹe ọ̀nyà nọgbakwa echeru unu echeru; unubẹ ndu Mówabu!” Nokwa iphe, Chipfu eepfu bụ ono. 
“Onye nahụru n-yemebvu; l'ọodaba l'iduma. Onye nyifutaru l'iduma; ọ́nyà a-nmata iya. Noo kẹle ọo iphe ono bẹ mu e-gude byapfuta Mówabu l'apha, aa-nọdu anụ iya aphụ.” Nokwa iphe, Chipfu eepfu bụ ono. 
“Lẹ mgboru mkpụkpu Hẹshibonu bẹ ndu agba ọso ọgu pfụru nyẹgenyege. Noo kẹle ọku kpụfuru lẹ Hẹshibonu. Mbụ l'onwu phuruphuru ọku etsu l'ime mkpụkpu Sihọnu. Ọ bụerupho l'echi ishi bẹ otsu ndu Mówabu. Mbụ ọkpu-ishi ndu ono, shi anọduje aba hanyịhanyi ono. 
Nshịo unubẹ ndu Mówabu! Ndu Kemọshi bẹ e mebyishiakwaru. Ụnwu unu nwoke bẹ a kpụakwaru lẹ ndzụ laa alị ọzo. Tẹme ụnwada unu phẹ bụru ndu a lwụtaru l'ọgu laa alị ọzo. 
Ọle mu e-mechakwaa dophu ndu Mówabu azụ l'ọnodu phẹ lẹ mbọku, dụ l'iphu.” Nokwa iphe, Chipfu eepfu bụ ono. Nokwa g'ikpe, e kperu ndu Mówabu jeberu bụ onoya. 
