Azáya.
40.
Unu dụnaa ndibe mu obu! Unu dụnaa phẹ obu! Nokwa iphe, Chileke unu pfuru bụ onoya. 
Unu pfunaa opfu bẹlebele yeru Jierúsalẹmu. Unu ranaa ya arara g'ọ maru l'ozi-ike ono, ooje ono bẹ bvụwaru nụ. L'a pfụwaru ụgwo ẹjo-iphe, o meshiru. L'ewere, Chipfu meru iya hawaa g'iphe-ẹji, o meru; mbụ l'ọ hawaa g'ọo ya ugbo labọ. 
Ọ dụru onye ara iya arara sụ: “Unu meziaru Chipfu ụzo l'echiẹgu. Unu mee eze gbororo iya g'ọ dụgbaa nhamụnha lẹ mgbẹgu alị-evevee. 
Ẹka dụ nsụda bẹ ee-nwuchi enwuchi. Iphe, bụ úbvú úbvú bẹ ee-gbuzekọta egbuze. Ẹka dụ nkwagbo-nkwagbo bẹ ee-mezi emezi. Ẹka dụ kpọkoro-kpọkoro-kpọkoro l'a rwazee ya arwaze g'ọ kwọo akwọkwo; 
k'ọphu ee-kpuha ọdu-biribiri kẹ Chipfu g'a hụma. Iphe, bụkota nemadzụ l'ophu ahụmakota iya; kẹle Chipfu gudewaa ọnu pfua ya.” 
Ọ dụru olu-opfu, epfu sụ: “Chia mkpu!” Mu sụ: “?Bụ gụnu bẹ mu e-chi lẹ mkpu?” Ọ sụ: “Chia mkpu sụ lẹ nemadzụ l'ophu dụkota g'ẹswa. Tẹme mma, ẹphe ama dụkwapho g'okoko ẹswa, dụ l'ẹgu. 
Ọobujeru; ẹswa -kpọhuwaa nkụ; okoko iya erishihu dashịhu; kẹle udzu-ọnu Chipfu phụshiru phẹ. Hoo haa; nemadzụ bụkwa ẹswa. 
Mbụ l'ọobujeru; ẹswa -kpọhuwaa nkụ; okoko iya erishihu dashịhu; obenu l'opfu, Chileke anyi pfuru; a-pfụru pfụshia ike jasụ l'ojejoje.” 
Je apfụru l'eli úbvú, ha shii; gụbe Zayọnu; onye byaru ezi ozi-ọma. Gụbe Jierúsalẹmu, byaru ezi ozi-ọma; wolinaa olu chia mkpu! Wolia olu; gẹ ndzụ ba agụshi ngu! Sụ mkpụkpu, dụgbaa l'alị ndu Jiuda-a: “Wakwa Chileke unu baa!” 
Lekwa! Nnajịuphu, bụ Chipfu gudekwa ike-ọkpu abya. Ọ bụru ọkpehu iya bẹ oo-gude bụru eze. Lekwa! O gudekwa obunggo eje abya; bya egudekwaphọ ụgwo ọo-pfụ. 
Ndu ẹphe l'iya swị bẹ ọonoduje eche g'onye eche atụru. Ọ nọdu achịkobeje ụnwu atụru ono heru l'ẹka; mbụ heru phẹ dobe onwiya ntse k'ọphu ẹphe a-nọduje iya l'obu. Tẹme ọ nọdu atọje nwẹhu erwu ndu ọphu he nwa. 
?Bụ onye dụjewaru ike gbaa ẹka okorokoro gude tụ̀a mini, nọ lẹ mgboko l'ophu atụ̀tù; ọzoo gude nkwo-ẹka tụa akpaminigwe l'ophu? ?Bụ onye dụjewaru ike kpokọo urwuku, dụ l'eliphe l'ophu kporu ye lẹ nkata; ọzoo wota iphe-atụ̀tù gude tụ̀a ẹrwa úbvú, nọkota nụ? 
?Bụ onye maru uche Chipfu? tọo ?bụ onye a-sụ lẹ ya zijeru iya iphe; lẹ ya bụ onye akpọ-zijeru Chileke ụzo? 
?Bụ onye bẹ Chipfu jeru akpata ishi? tọo ?bụ onye ziru iya ụzo ọphu bụ ọkpobe ụzo? ?Bụ onye bẹ ọ bụ; mbụ onye ziru iya iphe, ọ maru; ọzoo onye goshiru iya ụzo, oo-shi mee g'iphe doo ya ẹnya? 
Tororo opfu bụ l'ọhamoha dụkwa gẹ mini, daru kpọngu l'ime bọketi. Iphe, a gụberu phẹ bụ-a nwurwuku, dụ l'iphe, egudeje tụ̀a ẹrwa iphe. Mbụ l'ọotùje ndu bukube eze-ẹnyimu g'onye kpokọberu urwuku, dụ rwukuru rwukuru atụ̀ l'iphe. 
Mbụ l'ọswa, dụ l'úbvú úbvú Lébanọnu ta asụkwa abụru nkụ eye l'ọku. Ọphu anụ, nọkota iya nụ asụkwapho g'eegbushi iya gude gweeru Chipfu ngwẹja-akpọ-ọku. 
L'iphu iya bẹ ọhamoha l'ophu ta adụkwa iphe, o bụ. Ọ gụberu phẹ iphe, adụdu iphe, ọ bụ; mbụ l'iphe-iphoro ka phẹ shii. 
?Bụ onye bẹ unu a-tụru Chileke yeru? ?Bụ ntẹkpe gụnu bẹ unu a-sụ lẹ yẹe ya bụ iphe lanụ? 
L'a -bya l'iphe, a kpụru akpụkpu; ono bụ onye eme ọna kpụru iya. Ọ bụru onye-ụ́zú mkpọla-ododo wụru iya mkpọla-ododo; bya emetaru iya ẹgbirigba mkpọla-ọchaa. 
Ọobujeru onye daru ụkpa k'ọphu ọ tọo dụdu ike anụ Chileke ẹgube iphe ono; l'ooje ahọta oshi, kpọru akpaa; bya eje achọo onye eme ọna emegharu iya ẹka kua l'ọ bya apyịa ntẹkpe doberu iya; mbụ ntẹkpe, ta abyadụ aharịbejeru ọkpa aharịberu. 
?Unu ta amahaada? Tọo ?unu teke anụma-swee? ?Te epfuduru iya unu e -shikpọo lẹ mbụ? ?Toko dodu unu ẹnya g'e gude tọo ọkpa mgboko l'ophu? 
L'ọ nọ l'aba-eze iya l'ephekerephe; nọghata eliphe, gbaru mgburugburu. Ndu nọ l'eliphe dụgbae ya phọ ribariba g'ụnwu ogu. Eligwe l'ophu bẹ ọ phụshiru tọgbo g'onye phụshiru ukpo; bya eworu iya tọgbo jakpata g'ụlo-ẹkwa, aabya eburu eburu. 
Ndu-ishi bẹ oomeje; ọ tọ dụdu iphe, ẹphe abụ. L'ọ bya emee ndu-ishi lẹ mgboko-a; ẹphe abụru iphe-mmanụ. 
Sụ-a; ọobujeru akụku, aakụ phẹ l'alị; adzadza, aadza phẹ; ẹphe -jekwadu-a agbabẹ ọgbarabvu l'alị; l'ọophuwa phẹ ọnu; ẹphe anwụlwashihu. Oke phẹrephere abya ezikọta phẹ g'ẹswa ereshi. 
Onye nsọ ono jịru sụ-a: “?Bụ onye bẹ unu a-tụru mu yeru? Mbụ-a; ?bụ onye bẹ unu epfu lẹ mu l'iya ha ẹnya nhamụnha?” 
Palinaa ẹnya lee l'akpaminigwe. ?Bụ onye meru iphemiphe ono dobe? Mbụ onye ono, emeje kpokpode, dụ igwerigwe l'ọofushi nanụnanu; tẹme ọ nọdu ekuje phẹ ẹpha l'ẹhu l'ẹhu. Ọ bụru l'ike parụ onye ono ẹka; tẹme ọkpehu dụ iya meru g'o gude ọphu ọ dụdu kpokpode ono mẹ nanụ etuphahụje nụ. 
Unubẹ ndibe Jiékọpu; ?dẹnu g'o gude unu pfua ẹgube opfu-a? Mbụ-a; unubẹ ndibe Ízurẹlu; ?dẹnu g'o gude unu nọdu agụ aphụ? Kẹle unu sụru lẹ Chipfu ta amadụ iphe-ẹhuka, unu eje; mbụ lẹ Chileke unu ta adụdu iphe, ọ gụberu iphe, rwuberu unu? 
?Unu ta mahaada? Tọo ?unu teke anụma-swee lẹ Chipfu bụ Chileke, l'a-nọ jasụ lẹ tuutuutuu lẹ mịimiimii? Ọ bụru iya meru eliphe l'ophu jasụ l'ẹka o jeberu. Ike ta abvụdu iya; ọphu nkwo atsụdu iya mẹe; ọphu ọ dụdu onye amakọtaru nkwamẹnya nkiya. 
Ọo ya emeje g'ike dụ onye ike bvụru. Tẹme ọ nọdu emeje g'onye dụ nmẹlenmele rọkota ike. 
Mbụ lẹ-a; ụnwu ọgbo lanụ emenyakwaa iphe; ike abvụ phẹ; ẹphe emehu nmẹlenmele. Mbụ lẹ ndu bụkwadu okorọbya abụjeru a -nọnya; ẹphe evukota iphe daa iko. 
Obenu lẹ ndu daru ngabẹru Chipfu bẹ ike a-nọdu aka adụdu. Ẹphe e-gude ǹkù ephe l'eli l'eli g'ugo. Ẹphe agbaa ọso; ike ta abvụdu phẹ. Ẹphe ejee ije; nkwo ta atsụdu phẹ mẹe. 
