Ezekẹlu.
31.
O be l'apha k'iri lẹ nanụ lẹ mbọku, ọnwa k'ẹto fụru; Chipfu bya epfuru opfu yeru mu sụ: 
“Nwa ndiphe; sụ Fero, bụ eze ndu Ijiputu yẹe igwe ọha iya lẹ-a: “ ‘?Bụ onye bẹ aa-tụkporu ngu yeru lẹ g'i gude habe shii? 
Lewarọ Asiriya ono, shi bụru oshi sida nọdu l'úbvú úbvú Lébanọnu ono; O shi nwegbaarụ ẹkali, amakọta ntụmatu; ọ jaa kpuru kẹ yẹketee; sọ-kputekọta ọswa, ọ nọ. O vua; haa l'eli; mkpakpọnu iya ẹphe l'akpaminigwe je anmaa ẹka l'imeli. 
Mini, nọkota l'ẹka ono mee iya; ọ nọdu abya kẹ kpukakpuka. Mini, shigbaa l'ime alị anwụshi mee ya; o vua ha ogologo. Mini, shigbaa lẹ nggele ọgba ono nọdu asọ-phekọta upfu iya mgburugburu; Ọ bụru ẹka ono bẹ mini ono eshije sọwaruro dzuru oshi nọkota l'ọswa ono. 
No iya; o vua; kakọta iphe, bụ oshi, nọ l'ọswa ono l'eli. Ọ kabaa ajakashị ajakashị; tẹme ẹkali iya tsechaa ogologo ogologo. Ọ jakashịru ẹgube ono; kẹle mini dụ l'ẹka ono ọkpobe adụdu. 
Iphe, bụkpoo ẹnu, ephe l'eli kpashịkota ẹpfune l'ẹkali iya. Iphe, bụ anụ-ẹgbudu bụru lẹ mkpula iya bẹ ẹphe azụshi ụnwu. Iphe, bụ ọhamoha, hagbaa shii lwakọtaru lẹ mkpula ibvu iya. 
Iphe, oshi ono ama bẹ dụ biribiri; ọ jakashịru nọdu kẹ kpuchii; kẹle ọgbarabvu iya nọchaa je agẹbe l'ẹka mini dụ ọkpobe adụdu. 
O to nwedu oshi sida, nọgbaa lẹ mgbabu Chileke dụru ọphu atụru iya nụ. Ọphu oshi payịnu atụduru ẹkali iya. Mbụ ọphu oshi mmanụ ta ajakashị-beduru g'ẹkali iya jakashịru. Ọphu ọ tọ dụdu oshi, nọgbaa lẹ mgbabu Chileke dụru ọphu mapfuru iya lẹ mma. 
Ọo mbẹdua meru iya; ọ nọdu ama mma; jakashịa ẹkali igwerigwe ẹgube ono; Mbụ k'ọphu bụ l'iphe, bụ oshi, nọkota lẹ mgbabu Édẹnu, bụ mgbabu Chileke ono ejikọtaru iya ẹnya. 
“ ‘Ọo ya bụ lẹ-a; Wakwa iphe, Nnajịuphu, bụ Chipfu epfu baa: Eshi ọphu o vuliru imeli imeli; mbụ vughatakọta iphe, bụ ẹpfukala; tẹmanu ọ nọdu eku onwiya; kẹle ọ ha l'eli 
bẹ mu nwuwaru iya nụ onye bụ ishi ọhamoha; g'ọ pfụa ya ụgwo g'ẹjo-iphe oome gbaru; mbụ lẹ mu nwutawaru iya nwucha. 
Ndu ọhozo; mbụ ndu ọha, bụ phẹ kakọta ẹjo ọkpoma bẹ butawaru iya tụa; ngeghata. Ẹkali iya dakachaaru l'úbvú úbvú; mẹkpoo lẹ nsụda nsụda. Ụnwu ẹkali iya nyakwoshihuwaru dabyicharu lẹ nggele alị ono. Iphe, bụ mkpụkpu, nọkota lẹ mgboko, bụ ndu shi nọdukota iya lẹ mkpula bẹ lụfutakotawaru nụ; gbado iya. 
Iphe, bụ ẹnu, ephe l'eli; bya anyịnwua oshi ono, daru adada ono. Anụ-ẹgbudu l'ophu bya anọdugbaa l'ẹkali-oshi ono. 
Ọo ya bụ; g'o to nwehẹru oshi ọzo, nọgbaa l'agụga mini, byaru evutabaa kuahaa onwiya; kẹle ọle ọ ha l'eli; mbụ kẹ g'o vuta g'ẹphe l'akpaminigwe je anmaa ẹka l'imeli. Mbụ l'o to nwedu oshi, amịtakpo mini amịta l'alị, byaru a-habaa l'eli ẹgube ono; kẹle e mewaru phẹ g'ọ bụru anwụshihu bẹ ẹphe a-nwụshihu; laa l'ime alị; mbụ je anọdu ẹphe lẹ ndiphe, nwụshihuwaru kpoda l'ilu. 
“ ‘Wakwa iphe, Nnajịuphu, bụ Chipfu epfu baa: Mbọku ono, ọ larụ l'alị-maa bẹ mu meru g'aphụ kpukposhi mgboko. Mu gude mini-ime-alị woru iya byẹ-mia; bya emee; nggele nọgbanu tabushihu ẹbo; ẹnyimu sọ-buhu asọso. Ọ bụru opfu ẹhu iya bẹ mu gude mee g'úbvú úbvú Lébanọnu nọdu l'aphụ. Iphe, bụ oshi, nọkota l'ẹgbudu nwụlwashihukota anwụlwashihu. 
Mu meru g'ọhamoha nmakọta jiijiijii l'ọda, ọ daru teke mu nwuru iya chie l'alị-maa g'ọ lapfu ndu ọphu kpolahụhawaru l'ilu; tẹme oshi, shi pfụgbakwaarupho lẹ mgbabu Édẹnu; mbụ oshi ndu ọphu shi kakọta ree; bya ahacha okporokpo l'úbvú úbvú Lébanọnu, bụ iya bụ oshi, mini shi dụkota l'ẹka ẹphe nọ rengurengu bẹ obu byaru ejizeta l'ime alị ẹka ẹphe nọ; teke ono ọ daru ono. 
Iphe, bụ ndu shi nọdu l'ibvu iya, bụ ndu shi bụru agbarike iya bẹ yẹe ya tụkoakwarupho lakọta l'alị-maa; lapfu ndu ọphu e gude ogu-echi gbushia. 
“ ‘?Bụkpoo oshi ole lẹ Édẹnu atụkporu ngu l'úbvú, ị dụ; yẹe g'i gude paa ẹka apaa? Obenu l'aa-tụko unu l'oshi Édẹnu; nwuru chie l'ime alị. Unu lẹ ndu te ebuduru úbvù; waa ndu e gude ogu-echi gbushia bẹ a-tụko zẹ l'ẹka lanụ. Noo g'ọo-dụru Fero yẹe igwe ọha iya bụ ono. Nokwa iphe, Nnajịuphu, bụ Chipfu epfu.’ ” 
